Kurdlar: "Islomiy davlat" jonlanish taraddudida 
Suriya shimoli-sharqida AQSh quvvatlagan kurd jangchilarga ko'ra, "Islomiy davlat" qamoqdagi minglab a'zolarini qutqarish uchun harakat qilgani jiddiy signal. 
Suriya demokratik kuchlari deb ataluvchi harakat liderlarining hibsdagi "Islomiy davlat" a'zolaridan olgan ma'lumotlar va qo'lga tushgan hujjatlarga asoslanib xulosa qilishicha, guruh o'z strategiyasini yangilagan. “Agar qamoqxonaga hujum ular istaganidek kechganida "Islomiy davlat" Hasaka shahar aholisini ham qirgan bo'lar edi. Al-Hol, al-Shadada va Deyir al-Zur singari hududlarni egallab olishni ko'zlagan", - deyiladi kurd jangchilar bayonotida. “Islomiy davlat" dunyoning bu tomonida o'z qudratini qayta tiklamoqchi. Ketma-ket hujumlar qilib, hamon faol ekanini namoyon qilishga bel bog'lagan", - deydi Suriya demokratik kuchlari. "Islomiy davlat" yangi qo'lga kiritgan yerlarini "Ikkinchi Islomiy davlat" deb nomlashni rejalagan. "Amerika Ovozi" bilan gaplashgan AQSh rasmiylari bu to'da xalifalik sifatida jonlanishiga ishonmaydi, lekin terror guruhi sifatida hamon xavf tug'dirishini tan oladi. "Mahalliy sharoit ularning qaytishiga yo'l bermaydi", - deydi ism-sharifini bildirilmaslikni so'ragan rasmiy. Lekin xavfsizlik va razvedka idoralari nazarida "Islomiy davlat" Suriya va Iroqda kuch yig'ishga harakat qilmoqda. Hasakadagi hujumda ustun kelganida "Islomiy davlat" 4000 a'zosini qamoqdan chiqargan bo'lar edi, deydi mutasaddilar. Amaliyotda katta sonda jangarilar ishtirok etgani ham kurdlarni yanada sergak torttirgan. Bu operatsiya bilan "Islomiy davlat" o'z tarafdorlariga nimaga qodir ekanini ko'rsatdi, deydi kontrterrorizm ekspertlari. To'da qishloq aholisi ko'nglini ovlamoqda. Ishsizlik va qashshoqlikda qiynalayotgan odamlar ularga qo'shilishi mumkin. Kurdlar qo'lidagi mahbuslarning ko'pi qishloqlardan. AQSh razvedkasining "Islomiy davlat" yaqin orada yana bunday katta amaliyot qilishiga ko'zi yetmaydi. "Iroq va Suriyada bu terroristlar uzoq muddatli maqsadlarga ega. Ular tarafdorlarini ko'paytirishga bel bog'lagan", - deydi "Amerika Ovozi" bilan so'zlashgan rasmiy. 26-yanvar kuni Hasakada qamoqxona yonida bir mashina portlatilgan. Qariyb 300 jangari keyin turmani qurshovga olgan. Kurdlarning aytishicha, 90 ga yaqin mahbus chiqib ketishiga sal qolgan. Suriya demokratik kuchlariga ko'ra, to'qnashuv 374 kishining o'limi bilan barham topgan. Halok bo'lganlarning aksariyati "Islomiy davlat" jangarilari. Qamoqxonaning 77 qo'riqchisi va bir ma'muri nobud bo'lgan. Kurd jangchilaridan esa 40 nafari hamda to'rt fuqaro o'lgan. Boshida tasodifiy jarayon deb hisoblangan voqea aslida jiddiy bir reja asosida olib borilgani ayon bo'ldi, deydi kurdlar. Qamoqdan mahbuslar ozod etilishi bilanoq ularni qurol va o'q-dori bilan ta'minlash uchun katta yuk mashinalari ham keltirilgan. Bu vositalar turma darvozalarigacha yetib kelgan. Zona yaqinidagi xonadonlar ichidan yashirin yerosti yo'llar va tunnellar qazilgan. Bu amaliyot ustida uzoq payt mehnat qilingan, lekin Hasakadagi xavfsizlik kuchlari buni sezmagan, bunday harakatlardan ogoh bo'lmagan.